“ทองคำ” เช้านี้บวก 100 บ. รูปพรรณขาย 30,500 บ.
ตลาดซื้อขายทองคำในประเทศเช้านี้ ปรับราคาเพิ่มขึ้น 100 บาท หลังนักลงทุนเข้าซื้อทองคำเพื่อป้องกันความเสี่ยงจากเงินเฟ้อ และสัญญาณการขึ้นดอกเบี้ยของเฟด ทำให้ทองรูปพรรณขายออกบาททองคำละ 30,500 บาท
ตลาดซื้อขายทองคำในประเทศเช้านี้ ปรับราคาเพิ่มขึ้น 100 บาท หลังนักลงทุนเข้าซื้อทองคำเพื่อป้องกันความเสี่ยงจากเงินเฟ้อ และสัญญาณการขึ้นดอกเบี้ยของเฟด ทำให้ทองรูปพรรณขายออกบาททองคำละ 30,500 บาท
20 พ.ค. 2565

ผู้สื่อข่าวรายงานว่า ตลาดซื้อขายทองคำในประเทศวันนี้ (20 พ.ค. 2565) ปรับราคาขึ้น 100 บาท จากราคาปิดตลาดเมื่อวานนี้ (19 พ.ค. 2565) โดยข้อมูลจากเว็บไซต์ของสมาคมค้าทองคำ หรือ Gold Traders Association เมื่อ 09.26 น.ที่ผ่านมา ทองคำแท่ง 96.5% ปรับราคาขึ้นครั้งที่ 1 รับซื้ออยู่ที่บาททองคำละ 29,900 บาท ขายออกบาทละ 30,000 บาท
ด้านทองรูปพรรณ 96.5% รับซื้ออยู่ที่บาทละ 29,364.92 บาท ส่วนราคาขายออกอยู่ที่ 30,500 บาท
ขณะที่ราคาทองคำ Spot เช้านี้เคลื่อนไหวอยู่ที่บริเวณ 1,837 ดอลลาร์ ด้านสัญญาทองคำตลาด COMEX (Commodity Exchange) ส่งมอบเดือนมีนาคม ดีดตัวขึ้น 26.0 ดอลลาร์ หรือ 1.43% สู่ระดับ 1,841.90 ดอลลาร์/ออนซ์ หลังดัชนีดาวโจนส์ยังปรับตัวลงกว่า 400 จุด พร้อมกับความกังวลที่ว่าการเร่งปรับขึ้นอัตราดอกเบี้ยของธนาคารกลางสหรัฐ (เฟด) จะส่งผลให้เศรษฐกิจสหรัฐเข้าสู่ภาวะถดถอย ทำให้นักลงทุนหันมาถือสินทรัพย์ปลอดภัย ประกอบกับราคาทองยังได้ปัจจัยบวกจากการอ่อนค่าของดอลลาร์ และการร่วงลงของอัตราผลตอบแทนพันธบัตรรัฐบาลสหรัฐ